La Biblioteca Municipal obri una nova secció d'Igualtat
22 de novembre de 2019

La Biblioteca Pública Municipal de l'Eliana ha posat en marxa, en data pròxima a la commemoració del Dia Internacional de l'Eliminació de la Violència contra la Dona, una secció d'Igualtat en la qual s'inclouen fons de diversos gèneres –assage, novel·la, còmic i biografies- i dirigits a totes les edats, infantil, juvenil i adults. Les temàtiques dels llibres que les persones usuàries poden trobar en aquesta secció són les relacionades amb la igualtat i violència de gènere, en la majoria dels casos escrits per dones.

De moment, la Biblioteca ha incorporat a la secció un total de 130 títols, encara que aquesta xifra augmentarà ja que s'aniran traslladant llibres que fins ara han estat en altres seccions i que compleixen amb les mateixes característiques. La Biblioteca ha publicat tres guies sobre el contingut d'aquesta secció que estan a la disposició de les persones usuàries.

Paral·lelament, la Regidoria d'Igualtat ha dotat a les biblioteques escolars dels 8 centres educatius del municipi de lots de llibres, infantil i juvenil segons el nivell educatiu, amb la mateixa temàtica. La inversió total és pròxima als 3.000 euros que provenen dels Fons del Pacte d'Estat contra la violència de gènere que va rebre l'Eliana des de la Secretaria d'Estat d'Igualtat.

Per a la regidora d'Igualtat, Concha Montaner, “la posada en marxa d'aquesta nova secció servirà per a donar visibilitat tant a les dones escriptores com a aquelles que tenen i han hagut de patir dificultats en la seua vida pel fet de ser dona”. Per part seua, Jorge Pérez Comeche, regidor de Biblioteques, ha destacat que “la nova secció d'Igualtat ve a completar l'oferta de la Biblioteca a usuaris i usuàries i posa l'accent en els temes relacionats amb la desigualtat”.